SAPRAŠANĀS MEMORANDS
STARP 
LATVIJAS REPUBLIKAS EKONOMIKAS MINISTRIJU,
LATVIJAS REPUBLIKAS IZGLĪTĪBAS UN ZINĀTNES MINISTRIJU
UN 
UKRAINAS VALSTS KOSMOSA AĢENTŪRU
PAR SADARBĪBU KOSMOSA IZPĒTES UN IZMANTOŠANAS JOMĀ

Latvijas Republikas Ekonomikas ministrija, Latvijas Republikas Izglītības un zinātnes ministrija un Ukrainas Valsts Kosmosa aģentūra, turpmāk kopā dēvēti par “Dalībniekiem” un katrs atsevišķi par “Dalībnieku”,
Vēloties stiprināt ilggadējās draudzības un sadarbības saites starp abām valstīm;
Ņemot vērā savstarpējo interesi paplašināt kosmosa izmantošanu miermīlīgiem mērķiem;
Tiecoties saglabāt kosmosa telpu atvērtu plašai starptautiskai sadarbībai vienīgi miermīlīgiem mērķiem;
Plānojot izveidot efektīvas divpusējās sadarbības formas kosmosa aktivitāšu jomā;
Ņemot vērā Ukrainas nodomu kļūt par Eiropas Kosmosa aģentūras dalībvalsti un integrēties Eiropas kosmosa tirgū;
Cenšoties palielināt Latvijas un Ukrainas iestāžu un organizāciju dalību Eiropas Savienības pētniecības, attīstības un inovāciju programmās kosmosa jomā;
Ir vienojušās par turpmāko:
1. pants: Mērķis un darbības joma
Dalībnieki pauž savu nodomu veicināt divpusēju sadarbību kosmosa izpētes un izmantošanas jomā miermīlīgiem mērķiem saskaņā ar Ukrainas un Latvijas Republikas tiesību aktiem, kā arī vispāratzītajām starptautisko tiesību normām un principiem.

2. pants: Sadarbības jomas
Sadarbība šī Saprašanās memoranda ietvaros var tikt īstenota šādās jomās:
a) kosmosa tehnoloģijas un infrastruktūra:
i) pamata kosmosa zinātne, astronomija un izpēte;
ii) zemes infrastruktūra un pakalpojumi;
iii) tehnoloģiju un pakalpojumu inovācija;
b) kosmosa dati:
i) Zemes novērošana un ar to saistītās lietojumprogrammas;
ii) navigācijas, laika un pozicionēšanas dati un ar tiem saistītās lietojumprogrammas;
iii) sakaru tehnoloģijas un pakalpojumi;
iv) kosmosa laikapstākļi, in-situ dati un kosmosa izpēte;
v) kosmosa situācijas apzināšana;
c) zinātne un izglītība:
i) akadēmiskās sadarbības un kapacitātes stiprināšanas projektu veicināšana;
ii) studentu, pētnieku, ekspertu un akadēmiskā personāla apmācības un apmaiņas programmas;
d) uzņēmējdarbības atbalsts:
i) darbnīcas, simpoziji un informatīvi pasākumi;
ii) atbalsts privāto kosmosa uzņēmumu sadarbībai;
iii) labākās prakses apmaiņa kosmosa biznesa inkubācijas jomā.
e) digitalizācija un zinātņietilpīgo tehnoloģiju inovācijas:
i) satelītdatu un ar tiem saistīto lietojumprogrammu izmantošanas veicināšana;
ii) kosmosa tehnoloģiju ieviešanas veicināšana citās nozarēs, tostarp kvantu tehnoloģijās, 6G, lietu internets (IoT), fotonikā, optikā, viedajos materiālos u.c.;
iii) pieredzes apmaiņa sadarbībā ar starptautiskām organizācijām un programmām, tostarp Eiropas Kosmosa aģentūra un Apvārsnis Eiropa.


3. pants: Sadarbības formas
Sadarbība šī Saprašanās memoranda ietvaros var tikt īstenota šādās aktivitātēs:
a) kopīgu kosmosa projektu plānošana un īstenošana;
b) apmācību programmu īstenošana un zinātniskā, inženiertehniskā un tehniskā personāla piedalīšanās veicināšana kopējos projektos un apmaiņas programmās;
c) industriālo un komerciālo programmu izstrāde kosmosa sistēmu un palaišanas pakalpojumu pētniecībā un izmantošanā
d) kopējas pētniecības un attīstības aktivitātes; kosmisko nesējraķešu, zemes infrastruktūras, satelītu un citu kosmosa sistēmu būvniecība, ražošana, palaišana, operēšana un izmantošana; 
e) simpoziju, semināru, konferenču un kosmosa pasākumu rīkošana.
Citas kosmosa sadarbības jomas un formas var tikt saskaņotas rakstiski starp Dalībniekiem.
4. pants: Finanšu un iesaistīšanās saistības
Dalībnieki var sadarboties ar citām iestādēm un organizācijām, tostarp valsts institūcijām, publiskajām un privātajām struktūrām, lai veiktu aktivitātes šī Saprašanās memoranda ietvaros.
Dalībnieki un citas iestādes un organizācijas var slēgt specifiskus nolīgumus, lai īstenotu aktivitātes, kas ietilpst šī Saprašanās memoranda darbības jomā.
Saskaņā ar šo Saprašanās memorandu Dalībnieki, ja uzskata par nepieciešamu, var organizēt divpusējas tehniskās darba grupas, klātienē vai attālināti, un aicināt citas iestādes un organizācijas, kas iesaistītas šī Saprašanās memoranda īstenošanā, aktīvi tajās piedalīties.
Katrs Dalībnieks sedz savus izdevumus, kas rodas saistībā ar visu šī Saprašanās memoranda aspektu piemērošanu un uzraudzību.
5. pants: Konfidencialitāte 
Dalībnieki nodrošina informācijas un dokumentu, kas ir saņemti šī Saprašanās memoranda ietvaros, konfidencialitāti saskaņā ar Dalībnieku tiesību aktu prasībām. Šāda informācija un dokumenti trešajām personām var tikt nodoti tikai ar iepriekšēju, rakstisku un skaidru piekrišanu no Dalībnieka, kas šo informāciju un dokumentus sniedzis. 
6. pants: Vispārīgie noteikumi
Šis Saprašanās memorands nerada nekādas tiesības un pienākumus, kas izriet no starptautisko tiesību vai publisko un privāto tiesību normām.
7. pants: Strīdu izšķiršana
Jebkura nesaskaņa šī Saprašanās memoranda interpretācijā un/vai īstenošanā risināma draudzīgā ceļā, veicot tiešas konsultācijas un sarunas starp Dalībniekiem.
8. pants: Ilgums un stāšanās spēkā
Šis Saprašanās memorands stājas spēkā ar tā parakstīšanas datumu un ir derīgs piecus (5) gadus.
Šis Saprašanās memorands tiek automātiski pagarināts uz papildu piecu (5) gadu termiņiem, ja vien kāds no Dalībniekiem rakstiski nepaziņo pārējiem Dalībniekiem par savu nodomu izbeigt šo Saprašanās memorandu. Šāda paziņojuma gadījumā šī Saprašanās memoranda darbība beidzas sešus mēnešus pēc paziņojuma saņemšanas.
Šī Saprašanās memoranda izbeigšana neietekmēs nevienu projektu un programmu izpildi, kas tika saskaņoti tā ietvaros un ir nepabeigti Saprašanās memoranda izbeigšanas brīdī, ja vien Dalībnieki rakstiski nevienojas citādi.
9.pants: Grozījumi
Šī Memoranda grozījumi var tikt veikti, Dalībnieku savstarpēji rakstiski vienojoties. Šādi grozījumi tiks uzskatīti par neatņemamu šī Saprašanās memoranda daļu. Grozījumi vai papildinājumi tiek veikti papildprotokolu veidā, kas stājas spēkā ar to parakstīšanas datumu no Dalībnieku puses.
Parakstīts _____________ _____________ divos oriģinālos, katrs latviešu, ukraiņu un angļu valodās, visi teksti ir vienlīdz saistoši.


Ja rodas nesaskaņas par šī Memoranda nosacījumu interpretāciju, priekšroka tiks dota angļu valodai.

	Latvijas Republikas Ekonomikas ministrijas vārdā


Viktors Valainis
Ekonomikas ministrs
	Latvijas Republikas Izglītības un zinātnes ministrijas vārdā


Dace Melbārde
Izglītības un zinātnes ministrs
	Ukrainas Valsts Kosmosa aģentūras vārdā


Volodimirs Mihejevs
Ukrainas Valsts Kosmosa aģentūras izpilddirektors




2

